Maxwell is terug vir Aussies teen ProteasGlenn Maxwell laat waai met die wilgerlat. Foto: Facebook. Marnus Labuschagne sal sy staal teen Suid-Afrikaanse boulers kom wys wanneer Australië die Proteas in ’n witbalkrieketreeks aanvat. Die 26-jarige Labuschagne is in Klerksdorp gebore, maar het op 10-jarige ouderdom saam met sy ouers na Australië verhuis. Sedert verlede jaar slaan hy internasionale boulaanvalle aan’t flarde en hy het die meeste toetslopies in 2019 aangeteken. Hy het vroeër vanjaar sy eendagdebuut teen Indië weg van die huis gemaak en handhaaf ’n kolfgemiddeld van 50.00 ná die reeks. Marnus Labuschagne. Foto: Facebook. In ander nuus maak Glenn Maxwell sy welkome terugkeer tot die span. Dié verwoestende kolwer – wat met die eienaardigste houe vorendag kan kom – het ’n gedeelte van die Australiese somerkrieketseisoen weens ’n stresverwante siekte misgeloop. Hy het egter vir die Melbourne Stars in die afgelope Big Bash League aangevoer en het in 15 wedstryde 389 lopies teen ’n treftempo van 150,77 geslaan. Die T20-reeks tussen dié twee lande begin op 21 Februarie op die Wanderers in Johannesburg.